“ครม.” ไฟเขียวไทยเลื่อนเสนอตัวเป็นเจ้าภาพ “ยูธโอลิมปิก” ครั้งที่ 5 ชี้ต้องเตรียมความพร้อม
“ครม.” ไฟเขียวไทยเลื่อนเสนอตัวเป็นเจ้าภาพ “ยูธโอลิมปิก” ครั้งที่ 5 ชี้ต้องเตรียมความพร้อม
“ครม.” ไฟเขียวไทยเลื่อนเสนอตัวเป็นเจ้าภาพ “ยูธโอลิมปิก” ครั้งที่ 5 ชี้ต้องเตรียมความพร้อม
6 ต.ค. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันนี้ (6 ต.ค.63) เห็นชอบการเลื่อนเสนอตัวเป็นเจ้าภาพจัดการแข่งขันกีฬายูธโอลิมปิกเกมส์ครั้งที่ 5 ออกไปก่อน จากเดิมในปี พ.ศ. 2569 (ปี 2026) สืบเนื่องมาจากคณะกรรมการโอลิมปิคแห่งประเทศไทยในพระบรมราชูปถัมภ์ ได้รับหนังสือจากคณะกรรมการโอลิมปิกสากล (IOC) เมื่อวันที่ 17 ก.ค.ที่ผ่านมา แจ้งการเลื่อนจัดการแข่งขันยูธโอลิมปิกครั้งที่ 4 ที่สาธารณรัฐเซเนกัล จากเดิมกำหนดจัดขึ้นในปี พ.ศ.2565 (ปี 2022) เป็นปี พ.ศ.2569 (ปี 2026)
ทั้งนี้ สำนักเลขาธิการ ครม.ให้ความเห็นว่า การเสนอตัวเป็นเจ้าภาพจัดการแข่งขันยูธโอลิมปิกมีหลายขั้นตอนที่ต้องดำเนินการอย่างต่อเนื่องเพื่อเตรียมความพร้อม เช่น การเตรียมข้อมูลความพร้อมในการจัดการแข่งขัน การประสานงานกับต่างประเทศ การประชาสัมพันธ์ ซึ่งจำเป็นต้องใช้ระยะเวลาในการเตรียมการ
ดังนั้น กระทรวงการท่องเที่ยวและกีฬาและหน่วยงานที่เกี่ยวข้องควรดำเนินการในด้านต่างๆ ให้ครบถ้วนทุกมิติ รวมทั้งจัดทำรายละเอียดของแผนงาน และกิจกรรมที่ต้องดำเนินการ และประมาณการค่าใช้จ่ายที่เกี่ยวข้องเพื่อเสนอ ครม.พิจารณาอีกครั้งหนึ่งก่อนตอบรับการเป็นเจ้าภาพอย่างเป็นทางการต่อไป